**ΔΗΜΟΤΙΚΟ ΣΧΟΛΕΙΟ ΑΥΔΗΜΟΥ ( ΠΕΡΙΦΕΡΕΙΑΚΟ )**

 14/9/2020

Αγαπητοί γονείς,

Ευχόμαστε το ξεκίνημα της σχολικής χρονιάς να σας βρίσκει όλους με υγεία. Αρχίζουμε τη φετινή χρονιά με αρκετά προβλήματα λόγω της πανδημίας covid 19 . Το διευθυντικό και διδακτικό προσωπικό του σχολείου μας , σε συνεργασία με το βοηθητικό και γραμματειακό προσωπικό και την σχολική εφορεία , με πολύ κόπο και όρεξη φρόντισαν να είναι όλα έτοιμα να υποδεχτούν τους μαθητές μας. Για την ασφάλεια όλων μας θα πρέπει να εφαρμόζουμε το υγειονομικό πρωτόκολλο.

Θα θέλαμε

 να σας τονίσουμε τα πιο κάτω :

1. Στην ιστοσελίδα του σχολείου μας, **http://dim-avdimou-lem.schools.ac.cy/**, στις **ΣΗΜΑΝΤΙΚΕΣ ΑΝΑΚΟΙΝΩΣΕΙΣ** , θα βρείτε το υγειονομικό πρωτόκολλο για τη λειτουργία των σχολείων καθώς και σημαντικές οδηγίες προς τους γονείς. Παρακαλούμε όπως τις διαβάσετε και ακολουθείτε τις οδηγίες του Υπουργείου Υγείας. Πολύ σημαντική είναι η **θερμομέτρηση** του παιδιού σας κάθε πρωί πριν το φέρετε στο σχολείο.
2. Παρακαλούμε να συμπληρώσετε τα έντυπα που σας στέλνουμε και να μας τα επιστρέψετε μέχρι την Τετάρτη **16/9/2020.**
3. Για τους μαθητές των τάξεων Α΄, Δ΄, Ε ΄και ΣΤ΄ θα πρέπει να μας συμπληρώσετε έντυπα της σχολιατρικής υπηρεσίας και να μας τα επιστρέψετε στο σχολείο το αργότερο μέχρι την Παρασκευή 18 Σεπτεμβρίου 2020.
4. Όσοι μαθητές χρήζουν παροχής δωρεάν προγεύματος παρακαλούμε να μας συμπληρώσουν το σχετικό έντυπο **( ΔΗΛΩΣΗ ΓΙΑ ΛΗΨΗ ΔΩΡΕΑΝ ΠΡΟΓΕΥΜΑΤΟΣ** ) και να μας το επιστρέψουν μέχρι την Τετάρτη 16/9/2020 Σεπτεμβρίου.
5. Όσα παιδιά ήταν δικαιούχοι κατά την περσινή χρονιά θα αρχίσουν να παίρνουν δωρεάν πρόγευμα από τη Δευτέρα 14/9/2020
6. Τα μαθήματα αρχίζουν στις 7:45 και τελειώνουν στις 1:05. Οι μαθητές θα πρέπει να είναι στο σχολείο **ΜΕΤΑ τις 7:30 και ΠΡΙΝ τις 7:45** .Οι μαθητές **της Α΄ Β΄ και Δ΄** θα πρέπει να εισέρχονται από την δυτική είσοδο και οι μαθητές της **Γ΄ , Ε΄ και ΣΤ΄** από την κύρια είσοδο. Οι μαθητές θα μπαίνουν απ΄ ευθείας στις τάξεις τους όπου θα τους περιμένει ο δάσκαλός τους. Θα βάζουν το αντισηπτικό τους και θα κάθονται στο θρανίο τους.
7. Τα παιδιά θα χρησιμοποιούν **μόνο** τα δικά τους αντικείμενα. Θα πρέπει να έχουν μαζί τους, εκτός από το φαγητό και το νερό τους, υγρά μαντηλάκια, προσωπικό αντισηπτικό, μάσκα **αν το επιθυμούν** και καπελάκι για τα διαλείμματα. Θα πλένουν τα χέρια τους πριν το διάλειμμα και πριν να μπουν στην τάξη.
8. Οι μαθητές θα πρέπει να προσέρχονται στο σχολείο με τη **στολή του σχολείου**. Μπλε φούστα και άσπρο πουκάμισο ή άσπρη φανέλα για τα κορίτσια και γκρίζο παντελόνι και άσπρο πουκάμισο ή φανέλα για τα αγόρια. Η στολή της γυμναστικής είναι άσπρη φανέλα και μπλε ή μαύρο παντελονάκι μαζί με αθλητικά παπούτσια. **Καμία δικαιολογία για οποιαδήποτε άλλη στολή δεν θα γίνεται δεχτή.**
9. **Κανένας** δεν επιτρέπεται να εισέρχεται στο χώρο του σχολείου . Μόνο σε εξαιρετικές περιπτώσεις και μετά από την άδεια της διεύθυνσης θα επιτρέπεται η είσοδος με τη χρήση μάσκας, χρήση αντισηπτικού , ενημέρωση ημερολογίου και διατήρηση αποστάσεων.
10. Για τις **απουσίες** των μαθητών σας στέλνουμε ξεχωριστή επιστολή και σας παρακαλούμε να τη μελετήσετε με προσοχή.
11. Οι μαθητές δεν ενδείκνυται να φορούν στο σχολείο κοσμήματα και ρολόγια μεγάλης αξίας, για ευνόητους λόγους. Σημειώνεται ότι, σε περίπτωση απώλειάς τους, το σχολείο δε φέρει καμιά ευθύνη.
12. **Ελέγχετε τακτικότατα τα παιδιά σας για την εμφάνιση ψειρών**. Ο καθημερινός έλεγχος είναι απαραίτητος.
13. Υπενθυμίζεται ότι **απαγορεύεται η μεταφορά κινητού τηλεφώνου στα σχολεία**. Οποιαδήποτε κινητά εισέρχονται στην αντίληψή μας θα μαζεύονται και θα κρατούνται στη γραμματεία μέχρι το τέλος της ημέρας.
14. Δεν επιτρέπεται η μεταφορά και χρήση ηλεκτρονικών παιχνιδιών/υπολογιστών κατά τη διάρκεια των εκδρομών, θέτοντας ως απώτερο στόχο των εκπαιδευτικών εκδρομών, την κοινωνικοποίηση των παιδιών και τη μεγιστοποίηση του οφέλους από την πραγματοποίησή τους.
15. **ΣΗΜΑΝΤΙΚΟ.** Στη σχολική τσάντα πρέπει να υπάρχουν **μόνο** τα σχολικά βιβλία και η γραφική ύλη που χρειάζονται για τη χωρίς προβλήματα διεξαγωγή των μαθημάτων, σύμφωνα με το ημερήσιο πρόγραμμα των παιδιών. Η συνεχής μεταφορά υπερβολικού βάρους από τα παιδιά μπορεί να προκαλέσει **προβλήματα υγείας.**

Για οποιοδήποτε πρόβλημα θα είμαστε πάντοτε στη διάθεσή σας με στόχο πάντοτε την πρόοδο των μαθητών μας.

**Η διεύθυνση και το προσωπικό του σχολείου**